Απόφαση της Επιτροπής

της 13ης Απριλίου 2004

για αποδοχή των αναλήψεων υποχρεώσεων που προτάθηκαν σε σχέση με τη διαδικασία αντιντάμπινγκ όσον αφορά τις εισαγωγές πυριτίου, καταγωγής Ρωσίας

[κοινοποιηθείσα υπό τον αριθμό Ε(2004) 1312]

(2004/445/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (εφεξής ο "βασικός κανονισμός"), και ιδίως τα άρθρα 8 και 9,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Η Επιτροπή, με τον κανονισμό (ΕΚ) αριθ. 1235/2003(2) επέβαλε προσωρινούς δασμούς αντιντάμπινγκ στις εισαγωγές στην Κοινότητα πυριτίου ("το υπό εξέταση προϊόν") καταγωγής Ρωσίας.

(2) Μετά την έγκριση των προσωρινών μέτρων αντιντάμπινγκ, η Επιτροπή συνέχισε την έρευνα για το ντάμπινγκ, τη ζημία και το συμφέρον της Κοινότητας. Οι οριστικές διαπιστώσεις και τα συμπεράσματα της έρευνας καθορίζονται στον κανονισμό (ΕΚ) αριθ. 2229/2003 του Συμβουλίου για την επιβολή οριστικού δασμού αντιντάμπινγκ και την οριστική είσπραξη των προσωρινών δασμών αντιντάμπινγκ που επιβάλλονται στις εισαγωγές πυριτίου, καταγωγής Ρωσίας(3) ("ο κανονισμός οριστικού δασμού").

(3) Η έρευνα επιβεβαίωσε τα προσωρινά συμπεράσματα σχετικά με το ζημιογόνο ντάμπινγκ όσον αφορά τις εισαγωγές πυριτίου καταγωγής Ρωσίας.

B. ΑΝΑΛΗΨΕΙΣ ΥΠΟΧΡΕΩΣΕΩΝ

(4) Μετά την έγκριση των προσωρινών μέτρων αντιντάμπινγκ, οι εταιρείες SKU LLC, Sual-Kremny-Ural και ZAO KREMNY, που είναι οι συνεργαζόμενοι παραγωγοί-εξαγωγείς στη Ρωσία και ανήκουν στον όμιλο εταιρειών SUAL Holding Group, μαζί με τον συνδεδεμένο έμπορο ASMP GmbH, στην Ελβετία (SKU LLC, Sual-Kremny-Ural· ZAO KREMNY και ASMP GmbH που καλούνται εφεξής από κοινού "η εταιρεία"), πρότειναν ανάληψη υποχρέωσης σύμφωνα με το άρθρο 8 παράγραφος 1 του βασικού κανονισμού. Η πρόταση υποβλήθηκε εντός της προθεσμίας που καθορίζεται στο άρθρο 8 παράγραφος 2 του βασικού κανονισμού αλλά δεν έγινε αποδεκτή για τους λόγους που περιγράφονται στην αιτιολογική σκέψη 94 του κανονισμού οριστικού δασμού.

(5) Εν συνεχεία, η εταιρεία υπέβαλε αναθεωρημένη πρόταση ανάληψης υποχρέωσης. Σ' αυτήν την πρόταση ανάληψης υποχρέωσης, η εταιρεία πρότεινε να πωλεί το υπό εξέταση προϊόν σε τιμές ή πάνω από τα επίπεδα τιμών που εξουδετερώνουν τις ζημιογόνες επιπτώσεις του ντάμπινγκ. Επιπλέον, αυτή η ανάληψη υποχρέωσης προβλέπει ότι οι πωλήσεις στην Κοινότητα του υπό εξέταση προϊόντος οι οποίες εμπίπτουν εντός του πεδίου της ανάληψης υποχρέωσης, θα υπόκεινται σε ετήσιο ποσοτικό ανώτατο όριο. Όταν επιτευχθεί το ανώτατο όριο σε συγκεκριμένο έτος, εισπράττεται ο ισχύων δασμός αντιντάμπινγκ. Η μη εμπιστευτική εκδοχή της αναθεωρημένης πρότασης ανάληψης υποχρέωσης κοινοποιήθηκε στα ενδιαφερόμενα μέρη, σύμφωνα με το άρθρο 8 παράγραφος 4 του βασικού κανονισμού. Μετά την κοινοποίηση αυτή δεν λήφθηκαν παρατηρήσεις που να δείχνουν ότι υπάρχει αντίρρηση ως προς την ανάληψη υποχρέωσης.

(6) Η εταιρεία θα υποβάλει επίσης στην Επιτροπή τακτικές και λεπτομερείς πληροφορίες σχετικά με τις εξαγωγές της προς την Κοινότητα, καθώς και πληροφορίες για άλλα προϊόντα εκτός του πυριτίου, πράγμα που σημαίνει ότι Επιτροπή μπορεί να ελέγχει πραγματικά την ανάληψη υποχρέωσης. Η εταιρεία υπέβαλε επίσης πληροφορίες όσον αφορά τους καταλόγους πελατών της, μαζί με τους όγκους και τις τιμές των προϊόντων τα οποία πώλησε η εταιρεία στους πελάτες της. Αυτό έδειξε ότι, αντίθετα από αυτό που φαινόταν ως πρόβλημα στην πρώτη πρόταση ανάληψης υποχρέωσης, η μεγάλη πλειοψηφία των πωλήσεων του υπό εξέταση προϊόντος είχε πραγματοποιηθεί σε πελάτες που δεν προμηθεύο νταν άλλο προϊόν που παρήγε η εταιρεία και έτσι θεωρήθηκε μικρός ο κίνδυνος αντιστάθμισης τιμών μεταξύ του υπό εξέταση προϊόντος και άλλων προϊόντων. Η Επιτροπή θα παρακολουθεί στενά κάθε μεταβολή του τρόπου διεξαγωγής των πωλήσεων. Ως προς αυτό, πρέπει να σημειωθεί ότι η αναθεωρημένη ανάληψη υποχρέωσης περιέχει ρήτρα σύμφωνα με την οποία κάθε αλλαγή του τρόπου διεξαγωγής των πωλήσεων στην Κοινότητα για την οποία δεν υπάρχει επαρκής αποχρών λόγος ή οικονομική αιτιολόγηση πλην της επιβολής των μέτρων αντιντάμπινγκ, θα ισοδυναμεί με παραβίαση της ανάληψης υποχρέωσης. Υπό αυτές τις συνθήκες, θεωρείται ότι είναι μικρός ο κίνδυνος καταστρατήγησης της συμφωνηθείσας ανάληψης υποχρέωσης.

(7) Αυτή η τελική αποδεκτή ανάληψη υποχρέωσης προτάθηκε από την εταιρεία πριν τη δημοσίευση των οριστικών διαπιστώσεων, αλλά σε τόσο προχωρημένο στάδιο της διαδικασίας ώστε ήταν αδύνατο από διοικητικής πλευράς να συμπεριληφθεί η αποδοχή της στον κανονισμό οριστικού δασμού. Κατ' εξαίρεση, και ειδικότερα για να ληφθούν υπόψη οι προσπάθειες της εταιρείας να καθησυχάσει τις ανησυχίες της Επιτροπής σχετικά με τον κίνδυνο καταστρατήγησης και εξάλειψης της ζημίας, θεωρείται σκόπιμο να γίνει αποδεκτή η ανάληψη υποχρέωσης ανεξάρτητα από το γεγονός ότι αυτή προτάθηκε μετά την περίοδο κατά την οποία πρέπει να υποβάλλονται οι παρατηρήσεις δυνάμει του άρθρου 20 παράγραφος 5 του βασικού κανονισμού.

(8) Για να μπορεί η Επιτροπή να παρακολουθεί αποτελεσματικά τη συμμόρφωση της εταιρείας με την ανάληψη υποχρέωσης, όταν υποβληθεί η αίτηση για θέση σε ελεύθερη κυκλοφορία, βάσει της ανάληψης υποχρέωσης, στις αρμόδιες τελωνειακές αρχές, η απαλλαγή από το δασμό θα εξαρτηθεί από την υποβολή τιμολογίου που θα περιέχει τουλάχιστον τις πληροφορίες που απαριθμούνται στο παράρτημα του κανονισμού (ΕΚ) αριθ. 2229/2003 του Συμβουλίου, όπως τροποποιήθηκε από τον κανονισμό (ΕΚ) αριθ. 821/2004, καθώς και πιστοποιητικού που εκδίδει η εταιρεία και στο οποίο υποδηλώνεται η χημική σύνθεση κάθε βαθμού του υπό εξέταση προϊόντος και που προσδιορίζεται στο εν λόγω εμπορικό τιμολόγιο. Αυτές οι πληροφορίες είναι επίσης απαραίτητες για να επιτρέψουν στις τελωνειακές αρχές να επαληθεύουν με ικανοποιητική ακρίβεια ότι οι αποστολές αντιστοιχούν στα εμπορικά έγγραφα. Στην περίπτωση που δεν προσκομίζονται το τιμολόγιο και το πιστοποιητικό, ή δεν αντιστοιχούν στο προϊόν που παρουσιάζεται στο τελωνείο, καταβάλλεται ο κατάλληλος δασμός αντιντάμπινγκ.

(9) Σε περίπτωση παραβίασης, υποψίας παραβίασης ή ανάκλησης της ανάληψης υποχρέωσης, μπορεί να επιβληθεί δασμός αντιντάμπινγκ, δυνάμει του άρθρου 8 παράγραφοι 9 και 10 του βασικού κανονισμού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Γίνεται αποδεκτή η ανάληψη υποχρέωσης που πρότειναν οι παραγωγοί οι οποίοι αναφέρονται κατωτέρω, σε συνδυασμό με την διαδικασία αντιντάμπινγκ όσον αφορά τις εισαγωγές πυριτίου καταγωγής Ρωσίας.

>ΘΕΣΗ ΠΙΝΑΚΑ>

Άρθρο 2

Η παρούσα απόφαση αρχίζει να ισχύει στις 30 Απριλίου 2004.

Βρυξέλλες, 13 Απριλίου 2004.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (EΚ) αριθ. 1972/2002 (ΕΕ L 305 της 7.11.2002, σ. 1).

(2) ΕΕ L 173 της 11.7.2003, σ. 14.

(3) ΕΕ L 339 της 24.12.2003, σ. 3· κανονισμός όπως τροποποιήθηκε τελευταία από τον κανονισμό (EΚ) αριθ. 821/2004 (βλέπε σελίδα 1 της παρούσας Επίσημης Εφημερίδας).